Source: http://www.bihon.ro/ne-trebuia-aceasta-victorie/1505003
Timestamp: 2018-05-24 17:57:50+00:00

Document:
„Ne trebuia această victorie” - BIHON
„Ne trebuia această victorie”
la	15. februarie 2015 14:36	 Reactualizat la:	 15. februarie 2015 14:38
Baschetbaliştii de la CSM U Oradea au învins Timba Timişoara cu scorul de 84-68.
CSM-U Oradea - Timba Timișoara
Vicecampioana CSM U Oradea a trecut fără probleme de ocupanta penultimului loc în clasament, Timba Timişoara, după un joc pe care l-a controlat în cvasitotalitate. Timişorenii au menţinut meciul echilibrat doar pe parcursul primului sfert, încheiat cu scorul de 17-15. Mai mult, oaspeţii au preluat conducerea în debutul sfertului secund, scor 23-26 (‘14). Acesta a fost de altfel singurul moment în care Timba s-a aflat în avantaj, dar n-a fost decât un simplu foc de paie, pentru că orădenii au repus imediat lucrurile la normal. Markovic şi-a readus echipa la conducere printr-un coş de trei puncte, scor 28-26 (‘15), după care gazdele s-au distanţat. CSM U Oradea conducea la pauză cu 47-31 şi meciul era practic jucat.
Echipa noastră şi-a mărit avantajul în sfertul trei, când ecartul a ajuns la 20 de puncte, scor 54-34 (‘24). Cea mai mare diferenţă s-a înregistrat în sfertul patru, de 25 de puncte, scor 78-53 (‘35), după o aruncare de la distanţă a sniper-ului Markovic. În ultimele minute, antrenorul Cristian Achim a trimis în teren rezervele şi jucătorii care joacă mai puţin, iar oaspeţii au redus din handicap, scor final 84-68. „A fost un meci pe care trebuia să-l câştigăm fără discuţie. Totuşi, partida nu a fost deloc facilă, dovadă fiind primele două sferturi. Am fost avantajaţi prin faptul că am jucat cu doi fundaşi şi nu s-a mai repetat povestea din alte meciuri. Repet, a fost o victorie pe care trebuia neapărat să o luăm”, a declarat după meci antrenorul CSM U Oradea, Cristian Achim. Etapa viitoare, echipa noastră va juca în deplasare cu Energia Târgu Jiu.
CSM U Oradea – Timba Timişoara 84-68 (17-15, 30-16, 20-15, 17-22)
CSM U Oradea: Varga, Markovic 12 (4×3), Paşca 8 (2), Sg. Pop 2, Hora, Dillon 11, Subotic 4, Krapic 20 (1), Lupusavei, Nuhanovic 9, Corpodean 3 (1), Vlahovic 15 (2). Antrenor: Cristian Achim.
Timba Timişoara: Medgyesi, Miskovic 2, Vinson 14, Reljic 10 (1), Filip 8 (1), Blunt 17, Nakic 5 (1), Costa, Pătru, Mijatovic 12 (1). Nu au jucat Mihuţi, Popov. Antrenor: Bogdan Murărescu.
Arbitri: Bogdan Podar, Bertalan István (ambii din Cluj-Napoca), Dragoş Nicolae (Bucureşti). Comisar FR Baschet: Ion Olaru (Bucureşti).
Taguri: arena antonio alexe, Cristian Achim, csm oradea, timba timisoara

References: CSM 
 CSM 
 CSM 
 CSM 

CSM 

CSM 
 csm